
FRA FIENDER TIL FORLOVET

Oversatt av Signe Kårstad

Miniserie: Teknologidynastiet


Fra Liksomekteskap til gnistrende lidenskap. Møt smarte kvinner og lure menn i den nye miniserien Teknologidynastiet. Dette er del to.

Shannon McKenna er New York Times’ og USA TODAYs bestselgende forfatter av mer enn tretti romaner i sjangere fra romantisk thriller, via samtidsromantikk, til det overnaturlige. Hun elsker å leve seg inn i en magisk historie. Å skrive selv er en drøm som er blitt virkelighet.

«Opp med hodet!» Geri, venninnen til Maddie Moss, hevet glasset. «Du er på rett sted. Bryllup er perfekt for en som er på mannejakt.»

«Jeg er ikke i humør til det», sa Maddie og så utover cocktailselskapet. «Det er ustilig og desperat, og det er ikke meg.»

«Du har vel ikke egentlig noe valg?» sa Geri. «Og det kunne være gøy. Hva med Aston eller Gabe eller Richie eller Herschel eller Sam eller Bruce?»

Maddie ristet på hodet. «Nei, det funker ikke.»

Geri himlet med øynene. «Til å være under press er du ganske kresen. Bestemoren din krever at du gifter deg innen trettiårsdagen, og det er bare et par måneder igjen. Og det holder ikke å være forlovet. Du må være gift. Det tar tid å planlegge bryllup, og du har fortsatt ikke noen brudgom. Klokken tikker.»

«Tro meg, jeg er veldig klar over hvor lang tid jeg har», mumlet Maddie. «Og hva som skjer hvis jeg ikke rekker det.»

«Du kan ikke klage. Dette bryllupet er jo rene ungkarsbuffeten. Og neste uke er det Ava Maddox som gifter seg. Bare se, her brer de seg ut i all sin prakt. Aston er svært intelligent, og han er arving til Hollis bryggerier. Gabe har fantastiske magemuskler. Så du ham på stranden i dag?»

«Kunne ikke unngå det», sa Maddie. «Han sørger for at alle får se de magemusklene.»

«Alle sammen ser bra ut», insisterte Geri. «Og Sam og Aston og Richie er skikkelig kjekke. Bruce gjør karriere på statsadvokatens kontor. Herschel ble akkurat ansatt som visedirektør i et elektronikkselskap. Det er ikke et dårlig utvalg, Maddie.»

«Jeg kjenner dem for godt, Geri. Aston er en arrogant drittsekk. Sam snakker ikke om annet enn sport. Richie mansplainer matematisk teori hver gang vi snakker sammen.»

«Til matematikkgudinnen selv?» mumlet Geri.

«Herschel er redd for meg, så det blir fort kjedelig. Gabe er som en overivrig labrador.»

«Da gjenstår Bruce», oppmuntret Geri. «Han er ambisiøs, målrettet, han får til det han setter seg fore.»

«Ja, definitivt. Han får seg visst en hel del, også», sa Maddie tørt. «Hilary dumpet ham fordi han ga henne klamydia.»

Geri sukket. «Ingen er perfekt.» Hun fokuserte blikket et sted bak Maddie. «Vent litt. Jeg tar det tilbake.» Hun senket stemmen. «Jeg så nettopp perfeksjon i menneskelig form. En gammel venn av Terrence. Trix sa at han er et slags vitenskapelig geni. Og han ser ufattelig bra ut.»

Maddie snudde seg for å se.

Hun frøs til.

Jack Daly? Var han en av Terrences brudesvenner? Herregud.

Man skulle ikke tro det var mulig, men etter ni år så han nesten enda bedre ut enn hun husket. Han så litt råere ut. Han var høy, med brede skuldre. Intense, mørkebrune øyne. Han var mer muskuløs enn hun husket, ansiktet hans var hardere.

Maddie snudde raskt hodet igjen da Jack så på henne.

Geri så forundret ut. «Går det bra? Du er helt rød.»

«Jeg kjenner ham.»

«Virkelig?» Geris øyne glitret. «Vil du introdusere meg?»

«Nei, absolutt ikke, Geri. Han er ikke bra. Virkelig ikke. Ikke tenk mer på ham.»

Geri lente seg over bordet. «Er det noe skandaløst? Fortell meg alt!»

«Det er ikke sånn», sa Maddie. «Det er ikke en juicy skandale. Det er bare trist, forferdelig. Ikke morsomt i det hele tatt.»

«Jeg er uansett fortsatt nysgjerrig.»

Maddies hjerte slo fortsatt alt for hardt. «Ok, hvis du absolutt må vite det. Du kjenner broren min, Caleb?»

«Selvfølgelig. Vi er alle knust over at han ikke er på markedet lenger. Hva med ham?»

«Caleb og Jack Daly var bestevenner fra skoledagene», sa Maddie. «De delte rom på Stanford. Etter eksamen lanserte de en start-up sammen, BioSpark. De arbeidet med enzymer som kan bryte ned plastpartikler i jordsmonn og i havet. De utviklet et produkt, Carbon Clean. Alle var begeistret og spente. De skulle akkurat til å gå ut med resultatene.»

Geri nikket anerkjennende. «Så Jack Daly har ikke bare et godt utseende. Han er smart også.»

«Det er ikke morsomt, Geri», sa Maddie skarpt. «Han svek broren min skikkelig. Caleb kan ikke bevise at Jack lekket forskningsresultatene til Energen, en av konkurrentene, men alt tyder på det. Og det er et faktum at Jack i hemmelighet investerte syv hundre tusen dollar i Energen-aksjer rett før de offentliggjorde resultatene, bare noen dager før BioSpark skulle børsnoteres. Energen kom dem i forkjøpet. BioSpark floppet fullstendig. Og Jack måtte i fengsel.»

«Så bortkastet. En så tiltrekkende mann.»

«Han slapp ut etter bare seks måneder. Det gjorde Caleb enormt frustrert», fortsatte Maddie. «Men dette er altså slik denne fyren er. En løgner, en sviker, en kriminell. Hold deg unna ham.»

«Hmm.» Geri studerte Jack. «Det er jo merkelig. Ville han ikke tjent mye mer om han hadde stått løpet ut i sitt eget firma?»

«Det skulle man tro. Men hvem vet hva han tenkte», sa Maddie. «Han sa til alle at det var et slags komplott mot ham, men indisiene var ganske overveldende.»

«Merkelig», mumlet Geri igjen.

Maddie måtte holde seg tilbake for ikke å snu seg. «Vær så snill, slutt å stirre på ham, Geri. Han kommer til å bli oppmerksom på oss.»

«Beklager, jeg kan ikke. Rent fysisk. Jeg kan bare ikke la være. Men hvorfor gjorde han det, da?»

«Jeg tviler på om vi noen gang får vite det. Caleb og bestemor mente at han måtte være sjalu.»

«På hva? De startet vel firmaet sammen, som likeverdige partnere? Og de er like kjekke, også.»

«Sjalu på vår familiebakgrunn», forklarte Maddie. «Oppveksten vår, mener jeg. Jeg har ikke kjent noen av foreldrene mine, og Caleb og Marcus husker bare så vidt moren vår, men bestemor og bestefar var alltid der for oss. Vi hadde alt vi trengte for å kunne gjøre det bra i livet, og Jack … hadde det bare ikke sånn. Faren hans ble drept i en arbeidsulykke da Jack bare var tenåring, og han kom i fosterhjem. Så det var ganske utrolig at han gjorde det så bra på skolen. Gode karakterer, topp resultater, elitestudent på Stanford … Men åpenbart har traumene ligget der og kommet opp til overflaten etter hvert, når han stod under press.»

Geri drakk ut. «Så trist», mumlet hun.

«Ikke våg å synes synd på ham!» hveste Maddie. «Det gikk virkelig inn på Caleb. Han ble aldri den samme.»

«Jeg har sympati med Caleb, men hvordan kan jeg unngå å synes synd på Jack? Det er din egen feil, Maddie. Du fortalte historien på en måte som gjorde at den virkelig berørte meg.»

«Du får bare gjøre deg hard, for var det opp til meg så skulle du ikke så mye som nærme deg Jack Daly.»

Geri himlet med øynene. «Kom igjen, Maddie. Det er ni år siden. Han har tatt straffen sin. Og han må være fryktelig smart, som drev et selskap med en Moss.»

«Han er smart. Ingen tvil. Han er nærmest et geni. Men det kom ikke mye godt ut av det.»

Geri så forskende på venninnen. «Så engasjert du ble», sa hun. «Det er forfriskende etter å ha sett deg være helt satt ut i månedsvis etter at dette ekteskapskravet plutselig ble presentert. Du har farge i kinnene. Øynene glitrer.»

Tonen fikk Maddie til å steile. Geri ville bare ikke ta inn over seg alvoret ved det Jack Daly hadde gjort. «Er det rart jeg hisser meg opp over dette?», spurte hun.

«Ikke i det hele tatt», beroliget Geri. «Men du skal stå oppe ved alteret sammen med denne mannen under vielsen, hvis han er Terrences brudesvenn. Dere vil være på bryllupsbildene, begge to. De blir spredt overalt på sosiale medier.»

«Caleb vil bli rasende», sa Maddie. «Bestemor også, på en mer dannet måte, selvfølgelig.»

Geri så tankefull ut. «Jeg ser en mulighet her.»

«Hvordan da? Jeg ser et stort problem.»

«Tenk litt på dette», sa Geri. «Du trenger rå naturkraft for å stå i mot bestemoren din. Kunne Jack Daly være den motkraften?»

Maddies kropp spente seg ved Geris forslag, og implikasjonene det hadde. «Hva i all verden mener du?»

«Jeg vet ikke riktig», sa Geri. «Jeg bare føler meg frem litt her. Det virker som du sitter i saksa, Maddie. Kanskje disse voldsomt sterke følelsene overfor Jack Daly kunne være nyttige for deg på en eller annen måte. Jeg bare tenker høyt.»

«Jeg er ikke helt med», sa Maddie.

«Jeg skjønner det», sa Geri rolig. «Uansett kunne det jo være morsomt. Jeg mener, han er utrolig flott. Hvorfor ikke ha det litt gøy?»

«Kanskje fordi han ikke eier samvittighet? Kanskje fordi han dolket broren min i ryggen?»

«Jeg sa ikke at du skulle gifte deg med ham. Du kunne bare bruke ham til din fordel. Lat som det er noe mellom dere. Skrem bestemoren din skikkelig. Det har hun fortjent, når hun holder på sånn.»

«Foreslår du faktisk at jeg skal … Herregud, du tuller.»

«Selvfølgelig», sa Geri lett. «Men det er en flik av sannhet i enhver spøk. Og hvis du er ærlig – da Caleb hadde ham med hjem på søndagsmiddager og grillfester – du må ha tenkt tanken.» Geri leste Maddies ansikt og nikket. «Kom igjen. Du har kikket på ham i smug.»

«Ja, ja», sa Maddie defensivt. «Selvfølgelig var jeg litt småforelsket i ham. Men han la aldri merke til meg. Jeg var bare den nerdete lillesøsteren med tannregulering.»

Geri ga Maddie et vurderende blikk. «Og nå er du voksen og ser helt strålende ut. Den blå kjolen er nydelig, den fremhever figuren.»

«Takk», sa Maddie. «Du ser ikke så verst ut selv, i den gule der. Godt valg.»

«Jeg prøver», sa Geri og rettet på de blonde krøllene. «Bare la meg få vite om du vil bruke ham strategisk for å komme deg ut av dette ekteskapskravet. Hvis ikke kunne jeg selv tenke meg et eventyr denne helgen.»

«Ikke gjør det!» utbrøt Maddie. «Lov meg at du ikke gjør det, Geri.»

Geri blunket uskyldig. «Wow, du er virkelig engasjert. Sterke følelser.»

«Absolutt ikke», sa Maddie svært kontrollert. «Men den fyren er giftig. Så vær så snill. Ikke gjør det.»

«Ah, giftig, men fristende. Kanskje bare en liten smak?» Geri kastet et lengtende blikk i retning av Jack Daly.

Maddie klarte ikke å la være, og kikket så vidt hun også. Jack stod ved baren og snakket med Terrence, brudgommen. Han så rundt seg i rommet. Øynene deres møttes og hun så raskt bort. Det gikk en skjelving gjennom kroppen.

Og Geris skarpe blikk fikk med seg det hele. «Jeg gir deg litt tid til å tenke over dette uanstendige forslaget før jeg kommer med noen uanstendige forslag selv. Livet er kort – men jeg tipper at denne fyren ikke kommer til kort på noen som helst måte.»

Maddie rødmet igjen. «Geri! Hørte du ikke noe av det jeg sa?»

«Wow. Om jeg ikke visste bedre, ville jeg nesten tro at du følte et eierskap her.»

«Slutt», sa Maddie sammenbitt.

Geri smilte. «Okay, jeg skal oppføre meg. Ikke vær bekymret. Kom deg ut på gulvet nå, snakk med folk. God jakt.»

Maddie forsøkte å unngå det, men blikket hennes søkte seg hele tiden tilbake mot Jack Daly.

Han var en løgner. En tyv. En sviker. Hun måtte gjenta synderegisteret hans for seg selv, igjen og igjen, til det satt.

*

Jack kunne ikke forstå hvem den mystiske kvinnen var. Hun så helt utrolig bra ut. Isblå kjole, sexy figur, lysebrun hud, ville, svarte krøller, fantastiske lepper. Det var noe kjent ved henne, men han kunne umulig ha glemt et sånt ansikt.

Hun unngikk å se på ham. I motsetning til den sultne blondinen ved samme bord, som hadde stirret. Men en så vakker kvinne som hun i den blå kjolen, hadde nødvendigvis lært seg å unngå øyekontakt. Litt som en servitør i en travel restaurant. Han hadde jobbet som servitør, så han visste godt at den eneste måten å krysse en full spisesal på, var å rette blikket rett frem.

Hun så i hans retning i et kort øyeblikk – før hun raskt trakk blikket til seg. Det gikk et støt igjennom ham da han gjenkjente henne.

Det var Maddie Moss. Lillesøsteren til Caleb.

Hun så helt annerledes ut enn han husket. Hun hadde absolutt vært søt, men han og Caleb hadde vært oppslukt av sine store planer og ellers vært opptatt med alt annet i livet, så de hadde stort sett ignorert henne. Lille Maddie, med tannregulering og briller, lange armer og bein, og smarte kommentarer.

Herregud, hun så fantastisk ut nå.

«Går det bra?» Terrence veivet med hånden. «Har du sett et spøkelse?»

«Nei, hun i blå kjole», sa Jack.

«Å, ja.» Terrence plystret anerkjennende. «Du har god smak. Trix var veldig usikker på om hun ville ha en så vakker brudepike. Men hun liker Maddie så godt. Hun er definitivt den peneste. Vil du at jeg skal ordne det så du kommer ved siden av henne?»

«Er hun en av brudepikene?» Jack så skrekkslagen ut.

Terrence rynket brynene. «Hvorfor er det så forferdelig? Jeg trodde du ville bli helt vill. Se på henne, da.»

«Du husker problemene jeg hadde for ni år siden? Med Caleb Moss?»

«Selvfølgelig», sa Terrence. «Men jeg vet også at du er uskyldig. Hvordan det?»

«Jeg setter pris på det», sa Jack ektefølt. «Men Maddie Moss er Calebs søster.»

Terrence så sjokkert ut. «Å, faen!» Han snudde seg og så på Maddie. «Men hun ser ikke ut som om hun kan være Calebs biologiske søster, hun er mye mørkere. Er hun adoptert?»

«Nei, de har ikke samme far. Men de tilhører Moss-familien, og de hater meg.»

«Helvete, Jack. Det der er skikkelig kjipt. Jeg beklager virkelig. Tror du hun vil gjøre noe ut av det? At det kan bli et problem?»

«Jeg aner ikke. Jeg har ikke sett henne på ni år, og den gangen var hun bare barnet, så det er helt uvisst. Hun gjenkjente meg definitivt. Hun ignorerer meg nå.» Jack så utover forsamlingen. «Det smarteste for meg ville være å bare trekke meg stille unna. Du kunne be en annen om å være brudesvenn så jeg bare er en vanlig gjest. Så kan jeg bare stikke hvis det blir vanskeligheter.»

«Helvete heller», sa Terrence skarpt. «Jeg har latt Trix få styre hver detalj i dette bryllupet, men jeg vil at du skal stå der sammen med meg når jeg avlegger løftet. Det er takket være deg at jeg kom meg gjennom universitetet. Det som skjedde med BioSpark, var en skam. Hvis Moss-jenta ikke tåler å være samme sted som deg, så kan hun være den som drar, ikke du.»

«Ikke bli sint på henne for noe som ikke har skjedd ennå», roet Jack ham.

Terrence svelget ned siste rest av ølen. «Trix vinker på meg. Tid for å flytte festen ned på stranden. Du blir med?»

«Jeg kommer», forsikret Jack.

Terrence gikk bort til bruden, hun var tynn og rødhåret med et stort smil. Hun var sprudlende lykkelig og Terrence forgudet henne.

Terrence var en bra fyr. Jack var dypt takknemlig for den lille, men viktige gruppen av gamle venner som hadde forblitt lojale etter katastrofen med BioSpark. Det hadde vært umulig for ham å finne jobb innenfor fagfeltet etter det. Ingen ville ansette noen som hadde blitt beskyldt for å lekke forskningsresultater til en konkurrent.

Han hadde først fått jobb innen bioteknologi for noen få år siden, takket være innflytelsen til gamle venner med kontakter. De siste årene hadde han jobbet i Asia, Ungarn og Sør-Afrika. Han hadde vært glad for å kunne arbeide innen faget sitt igjen, selv på lavere nivå, med mindre budsjetter. Han hadde lært å være tilfreds og takknemlig. Det kunne ha vært så mye verre.

Han kastet et blikk mot bordet der Maddie Moss hadde sittet. Hun var borte nå. Hun hadde unngått øyekontakt, unntatt i det ene, elektriske øyeblikket som fortsatt ga gjenklang inne i ham.

Det ville sikkert ikke bli noe stort problem. Antagelig kom hun bare til å unngå ham. Late som om han ikke eksisterte.

Så han kunne gjøre det samme. Faen. Denne helgen kom til å bli anstrengt og pinlig.

Det var som om han hørte farens stemme i hodet. Vet du hva som ville vært anstrengt og pinlig, gutt? Å sitte i fengsel. Så slutt med å synes synd på deg selv.

I det minste var han fri til å leve sitt liv. Han råtnet ikke i en celle.

Det var ikke lov å sutre. Selv om anstrengelsene for å få jobbe innenfor fagfeltet ikke førte helt frem, ville han fortsatt klare seg.

Ingen flere mørke tanker, ellers ville han bare spre dårlig energi.

Men det gjorde vondt å bli minnet om at hans beste venn, så vel som hele hans familie, så ham som en skruppelløs kriminell. At han ikke var i stand til å bevise sin uskyld overfor dem.

Det gjorde ham så frustrert at han holdt på å eksplodere.

Maddie gjorde et stort nummer ut av å ha det gøy på strandfesten. Det var gravet en stor kullgrop hvor det ble grillet. Det var bord fulle av tilbehør og drikkevarer.

Men hun hadde ikke appetitt, siden all energi gikk til å være oppmerksom på hvor Jack Daly til enhver tid befant seg.

Ikke at han kom i nærheten av henne, eller i det hele tatt la merke til at hun var der. Kanskje han ikke hadde kjent henne igjen. Han var opptatt med Oksana, en russisk modell. Trix jobbet i et stort modellagentur, så mange av venninnene hennes var usedvanlig vakre.

Oksana la den velmanikyrerte hånden på armen hans for støtte, hun vinglet på de latterlig høye skoene.

Ikke regn med ham. Han kommer til å la deg falle. Hardt.

Maddie ble dårlig av å se på det, så hun forsynte seg med en champagnespritzer fra baren, sparket av seg sandalene og gikk ned til vannet for å være litt for seg selv.

Det var en nydelig kveld. Hun lot føttene synke ned i den kalde, våte sanden og gikk mot det skummende vannet.

Månen skinte bak skyene. Lyden fra festen og knitringen fra det store bålet ble svakere. Det kalde vannet slo over føttene hennes. Det var nydelig.

Det dype brølet fra havet virket så rensende.

«Så, hva gjør du her ute, alene i mørket?»

Hun snudde seg. Bruce Traynor hadde fulgt etter henne.

«Hei, Bruce», sa hun høflig.

Bruce spratt bakover idet det kalde vannet vasket over skoene hans.

Maddie holdt tilbake en latter mens Bruce manøvrerte seg lenger opp på stranden.

«Vil du ikke komme opp hit?» sa han. «Skoene mine er gjennomvåte.»

Maddie kikket ned på Bruces dyre båtsko. Hva slags fyr gikk med slike sko på stranden? Han og Oksana kunne sikkert finne hverandre.

«Jeg går barbent», sa hun. «Jeg elsker å vasse.»

Bruce nølte et øyeblikk før han arbeidet seg gjennom sanden mot henne. Han gispet da vannet slo over føttene hans igjen. «Herregud, det er kaldt. Jeg hadde lyst til å snakke med deg, men det er masse folk rundt deg hele tiden. Som bier rundt honningkrukken.»

«Jeg er ingen honningkrukke.» Ikke for deg, i alle fall.

«Dette med bestemoren din, er det sant det de sier, at du må gifte deg innen …?»

«Innen jeg fyller tretti», sa hun resignert. «Det er i september.»

«Så du er født i jomfruen? Det er moren min også. Dere ville gå godt overens.»

«Ville vi?» Maddie hadde hørt fæle historier om Bruces kontrollerende mor av Hilary, eksforloveden.

«Absolutt. Jeg skal gå rett på sak.»

«La meg stoppe deg allerede der, Bruce …»

«Jeg må få sagt dette. Jeg har beundret deg i mange år, Maddie. Jeg må si …»

«Jeg vil ikke høre det», sa Maddie raskt.

Bruce lyttet ikke. «Det kan virke som dette kommer ut av det blå», fortsatte han og hevet stemmen for å overdøve henne. «Men i våre sosiale kretser må man ha et mer pragmatisk syn på ting. Dynastier som forenes, formuer som slås sammen.»

«Er ikke det å overdrive litt?» Hun hostet for å skjule latteren.

«På ingen måte», sa Bruce pompøst. «Mennesker som oss kan ikke la oss lede av romantiske fantasier. Og hvis du må finne en ektemann for å bevare familieformuen? Jeg er klar. Jeg tilbyr mine tjenester.»

«Du … tilbyr dine tjenester?»

«Det ville være en ære. Jeg har tenkt nøye gjennom dette, sett på alle aspekter, og jeg har kommet til at det vil være den beste løsningen for oss begge.»

«Ah», sa Maddie. «Så du har tenkt gjennom det på mine vegne også. Det var sjenerøst av deg.»

«Bare hyggelig.» Bruce registrerte ikke den ironiske tonen. «Jeg er klar til å hjelpe deg i alle viktige beslutninger, som partner og ektemann. Tenk over det, Maddie. Det er virkelig den beste løsningen på alle dine problemer. Og akkurat i tide, også.»

«Ikke ta dette personlig, men jeg har ikke de følelsene for deg», sa Maddie. «Jeg vil ikke gifte meg med deg, Bruce, for jeg …»

«Du elsker meg ikke», fullførte Bruce setningen for henne i en nøktern tone. «Selvfølgelig ikke. Jeg elsker ikke deg, heller. Det er ikke nødvendig, det er ikke en gang relevant. Det er mye klokere å ta valg basert på realitetene. Tenke praktisk. Som man gjorde i gamle dager.»

«I gamle dager var kvinner ansett som en eiendel», minnet Maddie ham på. «Jeg er ikke nostalgisk med tanke på gamle dager.»

«Du tar ikke poenget mitt», sa Bruce irritert. «Du har ingen tid å miste, og jeg tilbyr deg en løsning. Jeg har alltid tenkt at kvinners insistering på romantisk kjærlighet er tåpelig. Kjærlighet er tross alt bare lyst i en pen innpakning. Og gudene skal vite at jeg har lyst på deg. For min del er gjensidig respekt, ærlighet, en sikker ektepakt og en sunn dose lyst mer enn godt nok.» Han tok hånden hennes og trakk henne mot seg.

Maddie rygget bakover og forsøkte å trekke hånden til seg. «Det er ikke slik for meg», sa hun skarpt. «For jeg har ikke lyst på deg.»

«Hvordan kan du vite det?» Bruce trakk henne nærmere, og kysset henne. Maddie mistet balansen, sanden flyttet på seg under føttene hennes idet en bølge slo innover. Iskaldt vann strømmet rundt anklene. Bruce smakte av vin og løk. Tungen var slimete og frastøtende.

Maddie vred hodet bort og gispet etter luft. Hun kjempet seg fri og skjøv ham fra seg. «Hva i helvete er det du gjør?»

«Bare slapp av, la meg vise deg hvor bra det kan være.»

Maddie trakk seg lenger unna og slo til ham.

Bruce hoppet sjokkert bakover. «Hva?», kvekket han. «Hva i helvete er galt med deg? Jeg tilbød deg ekteskap!»

«Og jeg sa nei», sa hun stramt.

Bruce stotret hjelpeløst. «Men … men aner du hva du sier nei til? Jeg var villig til å se bort fra familiehistorien din …»

«Familiehistorien? Hvilken familiehistorie er det du tenker på?»

«Jeg tilbød deg familienavnet vårt, Traynor!» ropte han. «Hvilket er helvetes mye mer enn din far tilbød din mor, etter hva jeg hører! Og du bare kaster det tilbake i ansiktet på meg, som om det ikke var verdt noe?»

«Nei, jeg kaster denne.» Maddie slengte drinken i ansiktet på ham.

Bruce rygget bakover med åpen munn mens han tørket ansiktet.

«Min mor gjorde akkurat som hun ville», sa Maddie. «På den måten er jeg lik henne. Du må gi deg.»

«Går det bra her?»

Den dype stemmen tilhørte Jack Daly.

«Det går fint», snerret Bruce mens han tørket ansiktet. «Du kan bare gå videre.»

«Jeg spurte henne, ikke deg», sa Jack rolig.

«Stikk, Daly! Hun trenger ikke en tyvaktig taper og fengselsfugl som deg.»

«Det ser ikke ut som om hun trenger noe fra deg, heller. Kan ikke du bare forsvinne før situasjonen degenererer enda mer?»

Bruce skulte på Maddie. «Du kommer til å angre på dette her.»

«Den sjansen får jeg ta. God kveld, Bruce.»

Bruce stolpret seg bortover stranden mens han mumlet rasende.

Hun og Jack Daly stod igjen, alene i måneskinnet mens bølgene rullet opp over stranden og trakk seg tilbake.

«Går det bra med deg?» spurte Jack igjen.

«Det går bra», sa hun.

«Han er en skikkelig drittsekk. Er du sikker på at …»

«Det går bra», sa hun igjen. «Jeg behøvde ikke å bli reddet, heller. Særlig ikke av deg. Bruce er ikke farlig. Han er bare en idiot.»

«Skjønner», sa Jack. «Hva var det han sa, det om at bestemoren din insisterer på at du må gifte deg?»

«Mine familieanliggender angår ikke deg.»

«Nei, det gjør vel ikke det. Jeg får vel høre det av noen andre. Sladderversjonen.»

«Å, vær så snill. Ok, kortversjonen er at bestemor har bestemt seg for å presse oss søsknene til å gifte oss. Hun bruker bare pisk, ikke gulrot. Og pisken er at hvis vi ikke kommer opp med en ektefelle innen fristen, så overlater hun aksjemajoriteten til vår pompøse, grådige, stupide onkel Jerome. Han vil ta MossTech på børs så fort som mulig, og det vil være slutten på selskapet slik vi kjenner det.»

Jack var stille et øyeblikk. «Det ville være synd.»

«Bestemors krav slo selvfølgelig heldig ut for Caleb», sa hun. «Tilda kom hjem med datteren deres, Annika. Hun er bare verdens skjønneste. Husker du Tilda?»

«Selvfølgelig», sa Jack. «Hadde hun fått barn? Det visste jeg ikke.»

«Ingen av oss visste det, men det er det beste som har skjedd oss», sa hun. «Vi elsker henne. Men nå som det gikk så bra med Caleb, har bestemor blitt enda mer ivrig, og nå er hun veldig på meg. Jeg blir tretti om mindre enn tre måneder, og det er fristen for meg. Trettifem for guttene, men tretti for meg siden jeg er kvinne og eggene mine blir gamle, tydeligvis. Og nå som bestemors ekteskapskrav er blitt kjent, blir jeg nedrent av alle mulige opportunistiske sleipinger. Moss-formuen virker veldig motiverende, vet du. Det tenner begjæret hos mange menn.»

«Kanskje det er deg de vil ha?» foreslo han.

«Jeg har ingen illusjoner om det», sa hun dystert. «Det er MossTech de vil ha. Og det gjør sitt med motivasjonen for min del. Det verst tenkelige utgangspunktet for å finne en mann. Hvem kan finne den rette nålen i en høystakk av golddiggere? Jeg finner ikke en gang et anstendig menneske å tilbringe en lørdagskveld med, langt mindre en å forplikte meg til for livet.»

Jack så på henne. «Jeg kan ikke forestille meg at det skal være så vanskelig for deg», sa han.

«Det er det. Den åpenbare løsningen er å ikke bøye seg for kravet. Bare la det gå, og se hva livet bringer senere. Jeg kan klare meg uten MossTech. Jeg kunne starte et konsulentselskap innen revisjon- og granskningstjenester. Kanskje ville jeg til og med bli lykkeligere i lengden.»

«Revisjon og granskning?» Jack hørtes overrasket ut.

«Ja, jeg har alltid vært en nerd med tall. Er det så vanskelig å se for seg?»

«Det gir assosiasjoner til menn med briller og stor mage, som sitter og stirrer på skjermer til øynene buler ut av hodet. Jeg kan bare ikke se for meg …» Han gjorde en gest i hennes retning. «Deg.»

«Brillene har jeg», forsikret hun. «Tro det eller ei, men det er dette jeg liker å gjøre. Å dykke ned i tallmateriale. Finne mønstre. Sette opp statistikk. Jeg elsker det. Mer enn å skulle være leder i MossTech. Men bestemor har denne tanken om å samle alt familietalentet i selskapet. Hun vil at jeg skal være finanssjef.»

«Det er ikke et dårlig karrierevalg», sa Jack.

«Nei da, men hvis jeg ikke finner noen å gifte meg med i løpet av de kommende ukene, så får onkel Jerome kontroll over firmaet og avskjediger oss uansett. Så det hele er poengløst.»

«Pokker», mumlet Jack.

«Det går fint. Jeg har ikke noe imot å jobbe uten å ha hele familien hengende over meg. Men Jerome vil sparke Marcus og Caleb også, og det er veldig synd. Og MossTech vil gå over på feil side, slik vi ser det.»

«Det er virkelig uheldig», sa han.

«Ja. Bestemor spiller på samvittigheten vår for å kontrollere oss. Men det gjør det ikke lettere å finne en ektemann. Hva skal jeg gjøre, gifte meg med en drittsekk som Bruce bare for å adlyde henne? Det ville ta knekken på meg. Og bestemor selv ville komme til å mislike ham etter ti minutter. Hun krever det umulige.»

«Du må absolutt ikke gifte deg med noen som Bruce», sa Jack med tyngde.

«Nei, jeg kommer ikke til å ødelegge livet mitt for å tilfredsstille noen andre. Men hvis jeg ikke finner noen jeg liker i tide, ødelegger jeg MossTech og karrieren til brødrene mine, og det ønsker jeg ikke. Selv om det vil gå bra med dem uansett. Jeg kjenner dem.»

Formuleringen minnet henne plutselig om at Jack også kjente dem. For godt.

Hun kjente et anstrøk av panikk. Hva i helvete var det hun tenkte på. Å fortelle om familieproblemer til denne mannen, av alle? Jack Daly var ikke hennes fortrolige. Han var fienden.

«Hva med en tredje mulighet?» spurte Jack.

«Jeg ser ingen tredje mulighet.»

«Få bestemoren din til å gi seg.»

«Du har møtt bestemor. Har du noen gang opplevd at hun har gitt seg? Eller innrømmet at hun har tatt feil?»

«Du har et poeng. Men du kunne skremme henne. Kom hjem med en mann hun virkelig ikke vil like.»

En hun virkelig ikke vil like. En tyv, en sviker. En som har lekket industrihemmeligheter. En fengselsfugl. 

Begeistringen hun følte ved tanken, skremte henne.

«Jeg skulle ikke ha snakket om familien min til deg.» Hun klarte ikke helt kontrollere skjelvingen i stemmen. «Jeg burde ikke snakke med deg i det hele tatt.»

«Antagelig ikke», sa han. «Men her er vi.»

*

Maddie hadde rett. Han burde bare gå. La henne være. Nå, med det samme.

Men hun var så pen i lyset fra månen. De store øynene glitret i måneskinnet. Og de leppene. Hvordan kunne han ha unngått å legge merke til dem?

Han hadde vært helt oppslukt av Gabriella Adriana, som han var sammen med den gangen.

Det var lenge siden han hadde tenkt på henne. For ni år siden hadde han trodd at han var forelsket i henne. Gabriella var sexy og intelligent, med en sterk personlighet.

Men hun hadde gjort det slutt da BioSpark gikk nedenom. Han hadde vært såret en stund, men til syvende og sist klandret han henne ikke. Gabriella hadde store ambisjoner, og å skulle assosieres med en så kompromittert mann ville være tungt.

Det var merkelig, men akkurat nå, mens han så på Maddie Moss, kunne han ikke en gang huske hvordan Gabriella så ut. Den løse genseren til Maddie kunne ikke skjule den sexy figuren hennes. Hun så like bra ut i dette, som i den fantastiske kjolen. Han kjente at det strammet seg i underlivet.

Nei, nei, nei. Dette var verken tid eller sted. Og ikke overfor denne kvinnen. Nei. 

Maddie måtte ha merket energien han utstrålte, for hun rygget unna. «Så … ja … ha det.»

Hun gikk raskt av gårde. De mørke krøllene danset for hvert skritt.

Han måtte slutte å tenke på henne, og holde seg så langt unna som mulig. Helst i et annet rom. Et annet sted i landet ville være enda bedre.

Tilbake ved bålet var han hele tiden ekstremt oppmerksom på hvor hun befant seg. Det var som om et lys fulgte henne hvor enn hun gikk. Og rent konkret var det en sverm av menn som fulgte henne. Det var minst fem som hang rundt henne til enhver tid, én skjenket champagne, en annen satte frem en stol til henne, en tredje kom med en asjett med italienske delikatesser.

Hun manøvrerte grasiøst og enkelt mellom dem. Konverserte og lo høflig av vitsene deres. Vennlig mot alle, men ga ikke spesiell oppmerksomhet til noen.

Det måtte være dusinvis av menn som ville gjøre hva det skulle være for å få ta en kopp kaffe med henne, for ikke å snakke om muligheten til å gifte seg med henne. Tanken på å få komme helt nær den udefinerbare, kompliserte, besnærende femininiteten …

Se en annen vei. Du har ikke rom for å gjøre feil, gutt. 

Det var som om han hørte farens stemme igjen.

I det minste var ikke Bruce Traynor blant frierne. Han stod på den andre siden av bålet og så ut til å være i dårlig humør. Han skulte på Jack, som gliste til ham og hevet ølen.

I det minste én som var ute av konkurransen.

Det var skremmende hvor tilfredsstillende han syntes det var.

«Hei.» Gabe Morehead stod der. Han hadde oppkneppet skjorte og flere smykker i form av haitenner, bjørneklør og runemedaljonger hengende i skinnsnorer rundt halsen.

«Hei Gabe, hvordan går det?»

«Jeg mener jeg så at du snakket med Maddie Moss?»

«Det var bare litt løst prat», sa Jack.

«Jeg vedder på at hun bet hodet av deg. Jeg kan ikke forstå at Trix inviterte dere begge til bryllupet.»

«Terrence og jeg er gamle venner», forklarte Jack.

«Aha.» Gabe kikket gjennom bålet, i retning Maddie. «I det minste slipper vi å konkurrere med deg. Det er jo noe. Hun er virkelig flott. Se på de beina. Jeg skulle gjerne hatt de rundt hoftene …»

«Kutt ut, Gabe», avbrøt Jack.

Gabe så overrasket ut. «Å, så det er sånn fatt?»

«Bare ikke i humør til å høre om dine fantasier.»

«Okay», sa Gabe. «Men jeg kan ikke klandre deg, om du er interessert i henne. Den dama er en naturkraft. Veldig rik også. Og hun er skikkelig smart. Darrell og Frederick hadde problemer i regnskapsavdelingen, så de leide henne inn for noen måneder siden. Etter et par dager hadde hun funnet ut nøyaktig hvor problemet lå. Hvem, når, hvor, hvor mye. De konfronterte tyven og han innrømmet alt. De sier at hun hadde kartlagt alt ned til minste detalj. De var skikkelig imponerte.»

«Virkelig?» sa Jack.

«Ja, det var helt genialt. Hun fakturerte dem så det holdt, men det var verdt det. Synd at hun hater deg. Hvis du virkelig ble falskt anklaget i den BioSpark-greia, så er hun rett person til å gå igjennom saken for deg. Men det spørs om du har hellet med deg der. Jeg skal ha en øl til, vil du ha?»

«Nei takk, det går fint», sa Jack.

Som om hun følte blikket hans, snudde Maddie seg og så på ham. Øyekontakten fikk det til å flamme opp inne i ham.

Han så raskt bort. Uflaks og vanskeligheter hadde gjort at Maddie Moss ville være utenfor hans rekkevidde for bestandig. Det var tungt å svelge. En smart, vidunderlig, attraktiv kvinne, som gled bort fra ham fordi hun trodde han var en løgner, en tyv og en sviker.

Han hadde jobbet hardt opp igjennom årene for å holde følelsene sine i sjakk. For å holde seg rolig hadde han bevisst ikke tenkt på visse ting, eller gitt etter for visse følelser. Ellers ville urettferdigheten i det hele drevet ham over kanten.

Men iblant følte han virkelig uretten. Faen heller, hvis han virkelig hadde torpedert sitt eget liv av grådighet eller ondskap eller begjær, så hadde det vært fortjent.

Men det var ikke fortjent.

Det var som om han levde under en forbannelse. Det var virkelig ironisk hvis Maddie Moss, som var en trollkvinne med tall, var den som kunne avdekke sannheten.

Men hun foraktet ham, så hun ville aldri komme nær nok.

